Document ID: 32011R0879

РЕГЛАМЕНТ ЗА ИЗПЪЛНЕНИЕ (ЕС) № 879/2011 НА КОМИСИЯТА
от 2 септември 2011 година
за изменение на Регламент (ЕС) № 57/2011 на Съвета по отношение на ограниченията върху улова на норвежки паут и на свързания с него прилов в зона IIIа на ICES и във водите на Съюза от зони IIа и IV на ICES
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 57/2011 на Съвета от 18 януари 2011 г. за установяване на възможностите за риболов на определени рибни запаси и групи от рибни запаси за 2011 г., приложими във водите на ЕС и за корабите на ЕС в някои води извън ЕС (1), и по-специално член 5, параграф 4 от него,
като има предвид, че:
(1)
В приложение IA към Регламент (ЕС) № 57/2011 ограниченията върху улова на норвежки паут и съпътстващите видове в зона IIIa на ICES и във водите на Съюза от зони IIa и IV на ICES бяха определени на нула.
(2)
Въз основа на научната информация, събрана през първата половина на 2011 г., Научно-техническият и икономически комитет по рибарство е на мнение, че улов до 6 000 тона през 2011 г. би съответствал на смъртност от риболов в размер на 0,02 и се очаква запасът да се запази над предпазните равнища.
(3)
Норвежкият паут е рибен запас в Северно море, ловен съвместно с Норвегия, но в момента не се управлява съвместно от двете страни. Мерките, предвидени в настоящия регламент, следва да бъдат в съответствие с консултациите, проведени с Норвегия съгласно условията на съгласувания протокол за заключенията от консултациите в областта на рибарството между Европейския съюз и Норвегия от 3 декември 2010 г.
(4)
Вследствие на това делът на Съюза в улова на норвежки паут в зона IIIа на ICES и във водите на Съюза от зони IIа и IV на ICES следва да бъде определен на 75 % от 6 000 тона.
(5)
Видовете пикша и меджид са прилов при риболова на норвежки паут. Следователно е уместно този улов да се отчита като част от квотите на държавите-членки за норвежки паут и съпътстващите видове, но за да се избегне прекомерен улов, количествата от тези видове, които могат да се отчитат като част от тази квота, следва да се ограничат до 5 % от общия обем.
(6)
Поради това приложение IA към Регламент (ЕС) № 57/2011 следва да бъде съответно изменено.
(7)
Норвежкият паут е вид с кратък живот. Следователно новите ограничения върху улова следва да се приложат колкото е възможно по-бързо с цел да се осигури непрекъснатост на този вид риболовна дейност. Следователно настоящият регламент следва да влезе в сила в деня след публикуването му.
(8)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Приложение IA към Регламент (ЕС) № 57/2011 се изменя съгласно приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставен в Брюксел на 2 септември 2011 година.

Labels: 11
6